用子聲韻謝吳友直惠蠟箋
作者：方一夔
朝代：宋

paragraphs: 千年老穀無人知，萬杵椎冰身汗熱。
木膚解剝白於綿，凍手龜皴腕將折。
荆州魚網蘭亭絸，彼美不曾傳祕訣。
獨留此木在人間，禿盡青山散妖血。
邇來奇製蠟作紋，草木蟲魚生眼纈。
只今吳越稱第一，秋浦浣花派滕薛。
先生好古得此物，揮手行與時流別。
紫薇花前草尺一，書成氣凜寒松雪。
不然名山撰古史，蛟龍鬰屈蟠奩篋。
有時浮戲寫詩章，颯颯落錐蠶食葉。
比來分遣二十輩，西江遠借餘波浥。
聊憑和詩報瓊瑶，袖手愧逢强對怯。